УэрэджыIакIуэхэмрэ къэфакIуэхэмрэ я зэхьэзэхуэ
Дунейпсо Арт-комитетым иджыблагъэ Налшык къалэм щригъэкIуэкIащ уэрэджыIакIуэ, къэфакIуэ ныбжьыщIэхэм я «Созвездие дружбы» ещанэ дунейпсо зэхьэзэхуэр. Абы зэхуишэсащ Къэбэрдей-Балъкъэр, Абхъаз, Адыгэ, Осетие Ипщэ, Осетие Ищхъэрэ — Алание, Шэшэн, Ингуш, Дагъыстэн, Тэтэрстан республикэхэм, Ставрополь, Краснодар крайхэм, Ростов областым, Армением, Москва, Санкт-Петербург къалэхэм щыщ уэрэджыIакIуэ, къэфакIуэ 500-м щIигъу.
Дунейпсо, Урысейпсо Арт-комитетхэм я вице-президент Бетыгъуэн Iэуес зэпеуэр щызэхуащIыж пшыхьым щыжиIащ Урысейм зи хабзэ, щэнхабзэ къулей зиIэж лъэпкъи 160-м щIигъу, Къэбэрдей-Балъкъэрым лъэп-къи 100-м нэблагъэ зэрыщыпсэур.
— Лъэпкъхэр ди хабзэкIэ, бзэкIэ дызэрызэмыщхьым зы унагъуэшхуэм хуэдэу дызэкъуагъэувэри, мамырыгъэ, зэгурыIуэ, зэныбжьэгъугъэ ди зэхуаку дэлъу дызэдопсэу. Ди зэпеуэр иджыри зэ щыхьэт техъуащ абы. Зэхьэзэхуэм хэтахэм къагъэлъэгъуащ зыщыщ лъэпкъым и щэнхабзэмрэ гъуазджэмрэ я фIыпIэр, — жиIащ Бетыгъуэн Iэуес.
Тэн Iус Ростов къикIа «Звезда надежды» театрым и унафэщI Килафян Соня, Адыгэ Рес- публикэм ГъуазджэхэмкIэ и колледжым, Тхьэбысым Умар и цIэр зезыхьэм, и театр къу- дамэм и унафэщI, АР-м гъуазджэхэмкIэ щIыхь зиIэ и лэжьакIуэ Ачмыз Сарэ, Гагры къалэм ГъуазджэхэмкIэ и сабий школым и «Гагрипш» къэфакIуэ ансамблым и художествен- нэ унафэщI Какубавэ Тенджыз, Шэшэн Республикэм и цIыхубэ артист, Шэшэным и къэрал педагогикэ университетым и доцент Сааев Вахэ, Ставрополь крайм и Изобильнэ къа-лэм ГъуазджэхэмкIэ и сабий школым и «Душечка» къэфа-кIуэ гупым и художественнэ унафэщI Маслюк Иринэ, Дагъыстэн Республикэм и Левашинскэ район администрацэм щэнхабзэмкIэ и къудамэм и унафэщI Муталимов Хъэлит, нэгъуэщIхэми я гуапэу къыхагъэщащ Налшык къалэм щекIуэкIа зэпеуэр щIэщыгъуэ, гукъинэж зэращыхъуар, бысымхэр гуапэу къазэрыIу- щIар.
Къэпсэлъахэм жаIар къы- зэщIэпкъуэжмэ, нэхъыщхьэу къалъытэр зэпеуэм кърихьэлIа я лэжьэгъу куэд зэрызрагъэцIыхуарщ, ахэр я IуэхухэмкIэ зэчэнджэщыну Iэмал зэраIарщ. Апхуэдэу гъэщIэгъуэн ящыхъуащ зэхьэзэхуэм и программэм хыхьэу къызэрагъэпэща мастер-классхэр, зэныбжьэгъугъэм и пшыхьхэр, Къэбэрдей-Балъкъэрым и щIыналъэ дахэхэм зэрызыщрагъэплъы-хьар.
ГуфIэгъуэкIэ, зэныбжьэгъугъэкIэ гъэнщIа зэхыхьэр абы хэта ныбжьыщIэхэми ягу дыхьащ. Зэхьэзэхуэм щытекIуахэм дыщэ медалхэмрэ щIыхь тхылъхэм- рэ хуагъэфэщащ. Пашэ хъуа цIыкIухэм я гъэсакIуэхэми сертификатхэр, щIыхь, фIыщIэ тхылъхэр иратащ.
ТЕКIУЖЬ Заретэ.
